Të nderuar pjesëmarrës

Banka e Shqipërisë po merr një rol të vetin në atë që konsiderohet e ardhura më e madhe që vjen në drejtim të Shqipërisë nga jashtë vendit. Kjo është e ardhura nga remitancat e migracionit.

Sipas statistikave të Bankës Botërore për çdo vit,  shifra e remitancave në Ballkanin Perëndimor kalon shifrën e 10 miliardë euro.

Raportet serioze siç janë ato të Bankës Botërore, kushtuar "Implikimeve Ekonomike të Remitancave dhe Emigrimit", tregojnë se për shumë vende, përfshirë Shqipërinë dhe Maqedoninë, remitancat janë ndër burimet më të rëndësishme të financimeve të jashtme krahas eksporteve dhe investimeve direkte të huaja.

Në Shqipëri si në të gjitha shtetet e Ballkanit Perëndimor, shumat që hyjnë në emër të remitancave janë shumë më të mëdha se sa ato që hyjnë në emër të investimeve të huaja

Banka e Shqipërisë sot zhvillon aktivitetin e dytë vjetor pas atij të vitit të kaluar. Firmosja e Memorandumit tre palësh edhe me Ministrinë e Financave dhe Ekonomisë ka dhënë rezultate të dukshme. Që në muajin e qershor të këtij viti me rastin e ditës ndërkombëtare të remitancave u publikua Raporti i parë për remitancat nga Banka e Shqipërisë. Ky aktivitet i sotëm i cili do të jetë i përvitshëm është shprehës i politikave koherente sa edhe i domosdoshmërisë për tju përgjigjur aktivitetit më të madh financiar në vend sic janë të ardhurat nga remitancat.

Të nderuar pjesëmarrës

Sipas të dhënave të fundit të publikuara nga Organizata e Kombeve të Bashkuara, 1.120.000 shqiptarë, të lindur në Shqipëri, jetojnë në vende të tjera. Tre janë destinacionet kryesore: Italia me 450 mijë shqiptarë, Greqia me 440 mijë dhe Shtetet e Bashkuara me 80 mijë. Në Gjermani dhe Kanada ka nga 20 mijë emigrantë secili kurse në Mbretërinë e Bashkuar, 10 mijë. Këto shifra sic e kupton cdokush që njeh situatën e migracionit shqiptar duhen marrë me rezerva. Numrat janë më të lartë dhe ato ndryshojnë cdo ditë.

Sipas Censusit të fundit të INSTAT-it, rezidentë në Shqipëri janë rreth 2.86 milionë banorë, çka nënkupton se ata që kanë ikur jashtë përbëjnë 40% të atyre që banojnë në vend. Edhe këto shifra janë mjaft “të vjetra” patur parasysh se migracioni shqiptar përfaqëson sot procesin më vibrant të jetës sociale në vend.

Sipas të dhënave të IFAD, në Shqipëri, të ardhurat nga migrantët ishin rreth 1 miliardë dollarë (shifër që është shumë më e lartë se ajo që raporton Banka e Shqipërisë, sipas të cilës prurjet në 2016-n ishin 615 mln euro), ose 9.1% e Prodhimit të Brendshëm Bruto. Në krahasim me vitin 2007, paratë që emigrantët shqiptarë dërgojnë në Shqipëri kanë rënë me rreth 27%.

Tendenca e remitancave në rënie u shfaq pas vitit 2008-të. Duhet nënvizuar se po flasim vetëm për të ardhurat formale dhe të matshme. Pas këtij viti, remitancat në Shqipëri shfaqin nje trend rënës. Arsyetimet janë të ndryshme:

1. Së pari ky proces po sinjalizon fundin e një cikli, teksa migrantët e larguar prej gati 20 vitesh prej vitesh po ulin dërgesat drejt vendlindjes edhe për shkak të bashkimit familjar.
2. Së dyti kriza financiare që përfshiu Perëndimin duke krijuar probleme ekonomike në vendet ku shqiptarët janë një komunitet i madh krijoi efektet e veta. Rasti i krizës në Greqi krijoi edhe fenomenin e kthimit masiv në Shqipëri të një numuri jo të vogël migrantësh. (rreth 180 mijë veta)
3. Liberalizimi i vizave me Bashkimin Europian, ishte një faktor në krijimin e mundësisë së udhetimit pa pengesa në Perëndim i cili ndikoi natyrshëm në rritjen e migrimit tek shtresat sociale të cilat kanë aspiratat për një jetë më të mirë në të ardhmen.
4. Fenomen mjaft i zhvilluar këto vitet e fundit është migrimi i “profesionistëve” në vendet e Bashkimit Europian e theksuar kjo në fushat e mjekësesisë apo të teknologjisë së informacionit (IT).
5. Krizat politike në Ballkanin Perendimor dhe paqartësia e procesit të integrimit europian nuk motivon investimin në vendlindje të kursimeve të migracionit. Garancitë e mësuara në Perëndim dhe nga mungesa e legjislacionit europian i cili mbron investimet nxit psikologjinë konservative në këtë drejtim.
6. Një problem më vete është edhe mungesa e shkëmbimit të informacionit për zhvillimet më të fundit të sistemit bankar në Shqipëri në komunitetet shqiptare në vendet pritëse. Nga komunikimi me ta kupton se një pjesë ende është me vite mungesë informacioni për sistemin bankar në vend.

Cështja e trajtimit të të ardhurave nga remitancat është një cështje e dorës së parë në zhvillimin ekonomik të vendit. Ajo është një sfidë e të ardhmes me të cilën Shqipëria nuk mund të përballet seriozisht pa një dialog me sistemin bankar vendor.

Pa një politikë të përbashkët për këtë cështje do ballafoqehemi shpejt me ndryshimin e mënyrës së migrimit dhe bashkimit familjar në një periudhë afatmesme. Ajo pritet të ndikojë negativisht në konsumin dhe në ekonominë vendore, për shkak se migrantët nuk do të kenë kujt t’i dërgojnë të holla në vendlindje…

Kjo do të sjellë humbje jo vetëm të të ardhurave por edhe një mundësi zhvillimi ekonomi të vendit me ndikime të përbashkëta edhe në sistemin bankar të vendit.

Në këtë cështje nuk ka vend për “shpikje”. Ekzistojnë modele funksionale nga lindja në perëndim. Ato kanë të bëjnë me incentiva për të formalizuar transfertat, reduktimin e burokracisë dhe praktikave korruptive e deri përjashtimin e TVSH-së për dërgesat bankare.

Për fat të keq në rajonin tonë ende nuk ekziston një inisjativë rajonale për remitancat sipas modelit të Konferencës së Malajzisë për remitancat. Duhet të shkosh në Kuala Lumpur për të kuptuar se në Lindje ka shembuj që të bëjnë të ndjesh kohën e humbur për këtë cështje.

Idetë kërkojnë mekanizma. Këto të fundit, duan vullnet njerëzor. Nga eksperienca ime modeste di që kur sistemi bankar i një vendi dëshiron të bëj dicka edhe në favorin e interesit të vet ekonomik, ajo ndodh.

Bankat nuk duhet ta shohin veten në rolin e një donatori semplist ndihmën për projektet në fushën e diasporës por si një partner ku përfitimet janë reciproke. Krijimi i platformave të përbashkëta të informimit për komunitet shqiptare jashtë vendit është emergjencë dhe përfitim po ashtu. Ne duhet të shmangim distancat e panevojshme për trajtimin e një opracioni kombëtar dhe financiar po ashtu.

Ky takim i dytë sot pas një viti flet për seriozitet dhe gatishmëri për bashkëpunim. Duke falenderuar Bankën e Shqipërisë sërish dëshiroj të theksoj dëshirën për bashkëpunim.

Remitanca mund të kthehet në një histori suksesi ekonomik dhe jo vec një statistikë e migracionit në Shqipëri.

Ju faleminderit!